ร้องขุนคลังสอบจัดซื้อไอแพด
สรรพสามิตซื้อแท็บเล็ตแจกผู้บริหารเครื่องละ6หมื่น
3 ก.ย. 2554

สรรพสามิตซื้อแท็บเล็ตแจกผู้บริหารเครื่องละ6หมื่นแถมบินดูงานต่างประเทศ 
กรมสรรพสามิตผุดโครงการซื้อแท็บเล็ตเอื้ออาทร ชงจัดซื้อไอแพด 2 เครื่องละ 6 หมื่นบาท แจกผู้บริหาร
แหล่งข่าวจากกรมสรรพสามิต เปิดเผยว่า อยากให้นายธีระชัย ภูวนาถนรานุบาล รมว.คลัง ตรวจ สอบการใช้งบประมาณของกรมสรรพสามิต เนื่องจากขณะนี้ศูนย์เทคโนโลยีและสารสนเทศของกรมสรรพสามิต ได้จัดทำโครงการซื้อคอมพิวเตอร์พกพาแท็บเล็ต แจกให้แก่ผู้บริหารของกรม เพื่อใช้ในการประชุมและตรวจราชการ โดยเสนอซื้อ 60 เครื่อง ในราคาเครื่องละ 6 หมื่นบาท
ทั้งนี้ แท็บเล็ตที่ได้จัดทำโครงการจัดซื้อของค่ายแอปเปิล คือ ไอแพด 2 รุ่นไวไฟและใช้ระบบ 3จี สีขาว ขนาด 64 กิกะไบต์ โดยระบุสเปกว่า รวมซองหนัง ประกัน และการใช้งานในเครือข่าย 3จี เป็นเวลานาน 3 ปี จึงขอเสนอซื้อในราคาเครื่องละ 6 หมื่นบาท จากเดิมที่เครื่องรุ่นดังกล่าวสามารถซื้อได้ที่ตัวแทนจำหน่ายในราคาไม่เกิน 2.7 หมื่นบาท 
นอกจากนี้ โครงการดังกล่าว ยังได้เสนอให้มีการจัดหลักสูตรอบรมผู้บริหารเพื่ออบรมการใช้แท็บเล็ตนี้ ซึ่งมีทั้งอบรมทางทฤษฎีและปฏิบัติ เพื่อให้สามารถใช้เครื่องได้อย่างมีประสิทธิภาพ ก็จะมีการไปดูงานในต่างประเทศด้วย โดยจะมีค่าใช้จ่ายในการฝึกอบรมและดูงานคนละ 7.5 หมื่นบาท
แหล่งข่าวเปิดเผยว่า โครงการดังกล่าวน่าจะเป็นการใช้เงินงบประมาณแผ่นดินอย่างไร้ประสิทธิภาพ เนื่องจากการใช้งานแท็บเล็ตนั้นจำเป็นที่จะต้องไปดูงานในต่างประเทศ และจำเป็นที่จะต้องซื้อในราคาที่สูงถึง 6 หมื่นบาทหรือไม่ 
“ขณะนี้เครือข่าย 3จี ที่กำลังดำเนินการอยู่ ก็ยังไม่สามารถใช้ได้สมบูรณ์ บางพื้นที่ก็ใช้ไม่ได้ โดยเฉพาะในต่างจังหวัด บางค่ายที่ให้บริการเครือข่ายก็ใช้บริการในต่างจังหวัดไม่ได้ ในขณะนี้กระทรวงการคลังยังขาดดุลงบประมาณอยู่ และต้องใช้เงินไปทำโครงการเพื่อประชาชนมาก ข้าราชการไม่ควรจะใช้เงินอย่างไร้ประสิทธิภาพเช่นนี้” แหล่งข่าวเปิดเผย
อย่างไรก็ดี จากการตรวจสอบโครงการดังกล่าวแล้ว แหล่งข่าวผู้ใกล้ชิดกับอธิบดีกรมสรรพสามิต เปิดเผยว่า ยอมรับว่ามีการเสนอโครงการซื้อคอมพิวเตอร์แท็บเล็ตจริง แต่อธิบดีกรมสรรพสามิตยังไม่มีการอนุมัติการจัดซื้อแต่อย่างใด เพราะจะต้องพิจารณารายละเอียดและความเหมาะสมก่อน หากเห็นว่าไม่เหมาะสมก็อาจจะให้ไปปรับเปลี่ยนหรือเลิกโครงการไป